אהוד דפנא

אהוד דפנא (3 במרץ 1939 – 15 באוקטובר 1973) היה לוחם בחיל השריון שנהרג במלחמת יום הכיפורים. דפנא עוטר בעיטור העוז על לחימתו בכיבוש תל-שמס, שבמהלכו נהרג.

אהוד דפנא הוא גיבור השיר הודי חמודי שכתב סבו, משה דפנא, כשאהוד היה בן שלוש.

ביוגרפיה 
אהוד דפנא נולד למלכה ולאביטל ברעננה, וגדל בקיבוץ מעוז חיים שבעמק בית שאן. לכבוד יום הולדתו השלישי חיבר סבו, המשורר משה דפנא, את השיר "למה?", הידוע בכינויו "הודי חמודי".

בבגרותו החל לעסוק באקרובטיקה וברכיבה על סוסים, ועם תום לימודיו החליט להתגייס לשירות קרבי.

דפנא התגייס לצה"ל באוגוסט 1957, ולאחר שלא התקבל לחיל הצנחנים, הוא החל לשרת בחיל השריון. במהלך שירותו הצבאי עבר קורס קציני חיל רגלים וקורס קציני שריון, ושימש כמפקד מחלקת חרמ"ש.

בתום שירות החובה שלו, שב דפנא למעוז חיים. הוא עבד בגידול בקר. דפנא נישא לחוה, והשניים עברו להתגורר בכרמיאל. בשנת 1965 נולד בנם איל, ומעט אחר כך עבר הזוג להתגורר בבאר שבע.

במלחמת ששת הימים 
בתקופת ההמתנה שלפני מלחמת ששת הימים, פיקד דפנא על מחלקת סיור. עם פרוץ המלחמה, השתתף בקרבות הראשונים, אך נפצע כשיצא בסיירת לכיוון ג'נין. דפנא הוכר כנכה לאחר שנותר משותק ברגלו, אך הצליח להביא לשיבוצו המחודש ביחידה קרבית. בשנת 1970 הצטרף לצבא הקבע, והחל לשרת כמפקד בגדוד שריון. לאחר שנה, עבר לתפקיד של מפקד פלוגה. לקראת תום השירות הצבאי שלו, שירת דפנא בתפקיד קצין אג"ם באוגדת שריון.

בשנת 1971 התגרש מחוה אשתו, ונכנס לזוגיות עם שושנה בכר שיועדה להיות אשתו, אך השניים לא הספיקו להתחתן.

במלחמת יום הכיפורים 
בספטמבר 1973, במהלך מתיחות שהורגשה לפני פרוץ מלחמת יום הכיפורים, הצטרף דפנא ליחידת שריון שפשטה ללבנון לצורך טיהור של שני כפרים שהסתתרו בהם מחבלים. על הפעולה הזו הוענק לו ציון לשבח של מפקד החטיבה. דפנא סיים את שירותו בצבא באוגוסט 1973, בדרגת סרן.

מספר שבועות לאחר שחרורו מהצבא פרצה מלחמת יום הכיפורים. כששמע על פרוץ הקרבות ארגן דפנא פלוגה שהורכבה משיירי טנקים ומכוחות החטיבה בגזרה הדרומית, והשתתף בקרבות הבלימה ברמת הגולן. דפנא השתתף בניסיון שלא צלח לכיבוש תל שמס, ובניסיון הנוסף לכיבוש התל בהתקפת לילה. לאחר כיבוש התל חסם את כביש "סעסע" ובלם את התקפות חיל הרגלים וחיל השריון הסורים. במהלך ניסיון הבלימה, ב-15 באוקטובר 1973, נהרג דפנא מפגז נ"ט שירו הסורים, ונקבר בבית העלמין במעוז חיים.

לאחר נופלו הועלה לדרגת רב-סרן, והוענק לו עיטור העוז.

קישורים חיצוניים 
 אהוד דפנא באתר יזכור
 אהוד דפנא באתר הגבורה
 הודי חמודי, גיבור מלחמה, באתר הספרייה הלאומית

הערות שוליים 

חיילי צה"ל במלחמת ששת הימים
חללי צה"ל במלחמת יום הכיפורים
מעוטרי עיטור העוז במלחמת יום הכיפורים
מעוטרי צל"ש מפקד חטיבה
רבי-סרנים בצה"ל
ישראלים שנולדו ב-1939
ישראלים שנפטרו ב-1973